b'\n_START_ARTICLE_\nDen islamske staten Irak og Levanten\n_START_SECTION_\nISILs opprinnelse\n_START_PARAGRAPH_\nal-Qaida i Irak ble startet av Abu Musab al-Zarqawi, som var fra Jordan. If\xc3\xb8lge en rapport fra den amerikanske regjeringen i 2006 var al-Qaida i Irak oftest knyttet til utenlandske terroristceller som bare opererte i Irak, og angrep b\xc3\xa5de internasjonale styrker og sivile irakiske statsborgere. If\xc3\xb8lge rapporten var de fleste av de operative lederne i gruppen ikke irakere. Samme \xc3\xa5r ble al-Zarqawi drept av amerikanske styrker, og i tiden etter dette \xc2\xabfusjonerte\xc2\xbb al-Qaida i Irak med en rekke andre organisasjoner inn i ISIL (se neste avsnitt)._NEWLINE_Det som senere ble ISIL ble etablert under de f\xc3\xb8rste \xc3\xa5rene av krigen i Irak, og de sverget troskap til al-Qaida i 2004. Gruppen var sammensatt og ble st\xc3\xb8ttet av en rekke oppr\xc3\xb8rsgrupper i Irak, inkludert organisasjonene Mujahideen Shura R\xc3\xa5det, al-Qaida i Irak, Jaysh al-Fatiheen, Jund al-Sahaba, Katbiyan Ansar Al-Tawhid wal Sunnah, Jeish al-Taiifa al-Mansoura, etc. og andre sunnimuslimske klaner.  Man antar at gruppen var operativ fra 2007 etter da \xc3\xa5 ha absorbert forgjengerorganisasjonene._NEWLINE_ISILs sterke vekst kom i stor grad som en konsekvens av den sekteriske politikken som hadde blitt f\xc3\xb8rt av Iraks sjia-muslimske statsminister, Nouri al-Maliki. Den sunni-irakiske minoriteten opplevde stadige trakasseringer og marginalisering etter at han kom til makten i 2006, og dette \xc3\xb8kte kraftig etter at amerikanerne trakk seg ut av landet i slutten av 2011.\n_START_SECTION_\nReligi\xc3\xb8se forestillinger\n_START_PARAGRAPH_\nISIL er p\xc3\xa5 flere m\xc3\xa5ter en dommedagssekt. De bygger p\xc3\xa5 en profeti, der de n\xc3\xa5 kjemper de siste kampene mot ikke-troende f\xc3\xb8r apokalypsen. Profetien sier at Antikrist vil sl\xc3\xa5 ned deres h\xc3\xa6rer til de bare er 5\xc2\xa0000 soldater igjen ved Jerusalem. De skal s\xc3\xa5 sl\xc3\xa5 Roms h\xc3\xa6rer ved den syriske byen Dabiq. N\xc3\xa5r slaget er over vil kalifen spre islam til hele verden. Tilbakeslag vil derfor v\xc3\xa6re forutbestemt. For hver fiende som d\xc3\xb8r vil de v\xc3\xa6re n\xc3\xa6rmere m\xc3\xa5let. Alt blir tolket som tegn p\xc3\xa5 at endetiden er forest\xc3\xa5ende, og martyrd\xc3\xb8den vil gi evig frelse.\n_START_SECTION_\nAn-Nu\xe1\xb9\xa3rah-fronten\n_START_PARAGRAPH_\nISIL i sin n\xc3\xa5v\xc3\xa6rende form oppstod da organisasjonen fra Irak slo seg sammen med An-Nu\xe1\xb9\xa3rah-fronten i Syria, ettersom begge var tilknyttet Al Qaida. F\xc3\xb8r dette opererte gruppene p\xc3\xa5 hver sin side av den syrisk-irakiske grensen. Al-Baghdadi kom etterhvert i konflikt med lederen for Nusra-fronten, Abu Mohammed al-Jawlani, som var motstander av sammensl\xc3\xa5ingen av de to organisasjonene. Sistnevnte klagde dette inn for al-Qaida-leder Ayman al-Zawahiri, som tok Jawlanis side i striden og annullerte sammensl\xc3\xa5ingen mellom ISIL og An-Nusra-fronten. Etter dette gikk ISIL til direkte angrep p\xc3\xa5 An-Nusra-fronten for \xc3\xa5 jage den ut av omr\xc3\xa5dene de holdt i Syria, en kamp ISIL vant klart. If\xc3\xb8lge rapportene skal ISIL i juni 2014 ha kontroll p\xc3\xa5 over 80\xc2\xa0% av krigerne til An-Nusra-fronten i Syria, og er dermed sterkt involvert i borgerkrigen i Syria. Her regnes ISIL som en av de st\xc3\xb8rste og viktigste geriljagruppene som kjemper mot styrkene til president Bashar al-Assad._NEWLINE_Den fiendtlige overtakelsen av An-Nusra-frontens territorium og personell gjorde at al-Qaida sentralt kuttet alle b\xc3\xa5nd til ISIL i februar 2014 etter en \xc3\xa5tte m\xc3\xa5neders maktkamp, noe som er p\xc3\xa5fallende siden en av ISILs forgjengerorganiasasjoner var nettopp gruppen al-Qaida i Irak. If\xc3\xb8lge rapporter tar n\xc3\xa5 al-Qaida avstand fra gruppen - angivelig fordi de mener ISILs krigere bedriver overdreven voldsbruk. 25. juni 2014 rapporterte Aftenposten at Nusra-fronten hadde sverget troskap til ISIL, men det er ikke noe som tilsier at det er riktig.\n_START_SECTION_\nIrak\n_START_PARAGRAPH_\nV\xc3\xa5ren og sommeren 2014 flyttet ISIL noen av sine styrker ut av Syria og inn i Irak. Organisasjonen hevdet \xc3\xa5 ha tilstedev\xc3\xa6relse i en rekke provinser i Irak, og deres selverkl\xc3\xa6rte hovedstad var tidligere Baqubah like nord for Bagdad. Vinteren 2014 tok organisasjonen kontroll over Fallujah og deler av byen Ramadi._NEWLINE_ISIL hadde v\xc3\xa6rt tilstedev\xc3\xa6rende i storbyen Mosul i Irak siden om lag 2008. Der fungerte den som en slags mafiagruppe, som krevde beskyttelsespenger av en stadig \xc3\xb8kende del av befolkningen. Selv politiet skal ha betalt. Personell fra ISIL var velorganisert i byen og hadde store og godt bev\xc3\xa6pnede mannskaper. 10. juni 2014 satte ISIL-styrkene i Mosul ut kontrollpunkter over hele byen og tok kontroll over offentlige bygninger. Det skjedde nesten uten motstand. Organisasjons styrker tok kontroll over bl.a. den lokale flyplassen, offentlige kontorer og to TV-kanaler. 1400 fanger ble sluppet ut av lokale fenglser. Gruppen tok ogs\xc3\xa5 kontroll over mengder med amerikansk produsert milit\xc3\xa6rt utstyr som pansrede kj\xc3\xb8ret\xc3\xb8yer og helikoptre. ISIL-styrkene plyndret sentralbanken i Mosul og tok kontroll over s\xc3\xa5 mye som 500 milliarder irakiske dinarer, ca. 429 millioner amerikanske dollar. De \xc3\xb8dela sjia-moskeer, kirker og andre religi\xc3\xb8se templer i byen, og inventaret ble solgt. Store deler av befolkningen flyktet til kurdiske omr\xc3\xa5der. Befolkningen som tidligere var en blanding av folkeslag og religi\xc3\xb8se grupper, ble p\xc3\xa5 kort tid kun befolket av sunnimuslimske arabere._NEWLINE_11. juni 2014 ble det ogs\xc3\xa5 meldt om at gruppens soldater hadde kontroll over oljebyen Baiji, der Iraks st\xc3\xb8rste oljeraffineri ligger.  11. juni 2014  erobret gruppen byen Tikrit. To dager senere, 13. juni, ble det meldt at organisasjonen ogs\xc3\xa5 hadde erobret byene Jalawla og Saadiya. 15. juni spredde ISIL bilder via Twitter, som viste at organisasjonen hadde henrettet 1700 irakiske soldater de hadde tatt til fange. En irakisk talsmann bekreftet hendelsen, mens andre er i tvil om bildenes ekthet._NEWLINE_16. juni 2014 ble det kjent at ISIL hadde tatt kontroll over byen Tal Afar. 18. juni angrep ISIL-styrker oljeraffineriet i byen Baiji og havnet i kamp med irakiske vaktstyrker. Etter flere dagers kamp hevdet ISIL at de hadde erobret anlegget. _NEWLINE_20. juni bekreftet amerikanske myndigheter at ISIL hadde tatt kontroll over et av Saddam Husseins gamle anlegg for produksjon av kjemiske v\xc3\xa5pen, ca. 70 kilometer nordvest for Bagdad. Det er i flere tilfeller ikke klart om det er ISIL eller andre samarbeidende oppr\xc3\xb8rsgrupper som har tatt kontroll over byene._NEWLINE_28. juni 2014 iverksatte regjeringsstyrkene i Irak motangrep for \xc3\xa5 gjennerobre Tikrit, men med begrensede resulter. I september 2014 startet USA og deres allierte bombing av omr\xc3\xa5der kontrollert av ISIL. I mars 2015 tok irakiske styrker kontrollen over store deler av Tikrit.\n_START_SECTION_\nKurdistan\n_START_PARAGRAPH_\nIrakiske regjeringsstyrker trakk seg i juni og juli 2014 ut av store omr\xc3\xa5der der ISIL rykket fram. Peshmerga-styrker fra Kurdistan overtok regjeringstyrkenes stillinger blant annet p\xc3\xa5 Ninevesletta og i Kirkuk. Men i august 2014 gikk ISIL ogs\xc3\xa5 til angrep p\xc3\xa5 Sinjar-omr\xc3\xa5det. Peshmerga-styrkene flyktet og hundretusener av sivile, hovedsakelig kurdiske yezidier flyktet opp p\xc3\xa5 selve Sinjar-fjellet. Derfra ble de etterhvert reddet ned av  styrker fra den kurdiske Rojava-regionen i Syria. Mange tusen yezidier ble imidlertid massakrert og tusenvis av kvinner tatt til fange av ISIL for \xc3\xa5 selges som slaver i Mosul og Raqqa._NEWLINE_ISIL fortsatte \xc3\xa5 rykke fram mot de kristne bosettingene p\xc3\xa5 Ninevesletta, herunder assyrernes viktigste by Qaraqosh. Ogs\xc3\xa5 her m\xc3\xa5tte peshmerga-styrkene trekke seg tilbake. I midten av august sto ISIL bare 30 kilometer fra den kurdiske hovedstaden Arbil. Etter \xc3\xa5 ha erobret den viktige Mosul-demningen truet de ogs\xc3\xa5 storbyen Dohuk lenger nord. P\xc3\xa5 dette tidspunktet satte USA, Frankrike og andre land inn flystyrker til st\xc3\xb8tte for peshmerga-styrkene. ISILs offensiv mot Kurdistan stanset opp, og kurdiske styrker har siden gjenerobret de fleste omr\xc3\xa5dene \xc3\xb8st for Tigris og omringet Mosul fra tre kanter._NEWLINE_I desember 2014 ble det startet en offensiv for \xc3\xa5 gjenerobre Sinjar, ISIL ble drevet tilbake, men i mars 2015 foreg\xc3\xa5r det fortsatt harde kamper i Sinjar by. Peshmerga-styrkene samarbeider n\xc3\xa6rt med en internasjonal koalisjon som bidrar med flyst\xc3\xb8tte, v\xc3\xa5pen og v\xc3\xa5peninstrukt\xc3\xb8rer. Kurdiske styrker fra Tyrkia og Syria, tilh\xc3\xb8rende Kurdistans arbeiderparti (PKK), har spilt en viktig rolle, til tross for det spente forholdet som har r\xc3\xa5dd mellom PKK og de kurdiske partiene  i Irak.\n_START_SECTION_\nLibya\n_START_PARAGRAPH_\nI slutten av oktober 2014 tok 800 soldater kontroll over den libyiske byen Derna. De hevdet \xc3\xa5 v\xc3\xa6re underlagt Abu Bakr al-Baghdadi og ISIL.\n_START_SECTION_\nNigeria\n_START_PARAGRAPH_\nI mars 2015 ble Boko Haram nord i Nigeria knyttet til ISIL.\n_START_SECTION_\nFinansiering\n_START_PARAGRAPH_\nDet  har v\xc3\xa6rt uklart hvordan ISIL har v\xc3\xa6rt finansiert, men materiale som ble beslaglagt i Nord-Irak i juni 2014 kaster noe lys over dette. Det ser ut til at organisasjonen ikke er avhengig av ekstern finansiering, men baserer seg  p\xc3\xa5 inntekter fra oljesalg, smugling, utpressing, ran og smugling av arkeologiske funn. Ved erobringen av Mosul skal gruppen ha f\xc3\xa5tt kontroll over store verdier. Bosettingen i okkuperte omr\xc3\xa5der avkreves skatt p\xc3\xa5 opp til 25% av inntektene._NEWLINE_Gruppen skal motta st\xc3\xb8tte fra en rekke privatpersoner i sunnimuslimske Gulfstater. I et intervju beskyldte Iraks sjiamuslimske statsminister Nouri al-Maliki i tillegg de sunnimuslimske statene Saudi-Arabia og Qatar for \xc3\xa5 st\xc3\xb8tte ISIL._NEWLINE_Det tyrkiske opposisjonspartiet Det republikanske folkepartiet (CHP) og flere tyrkiske medier har en rekke ganger beskyldt det tyrkiske regjeringspartiet Rettferdighets- og utviklingspartiet (AKP) for \xc3\xa5 ha v\xc3\xa6pnet og finansiert ISIL. AKP har avvist disse p\xc3\xa5standene. Den kurdiske nettavisen Kurdistan24 hevder i juli 2014 at AKP skal bist\xc3\xa5 ISIL med et omr\xc3\xa5de i Istanbul, som kan disponeres som treningsleir.\n_START_SECTION_\nTerroralarmen i juli 2014\n_START_PARAGRAPH_\nTorsdag 24. juli 2014 holdt justisminister Anders Anundsen en pressekonferanse sammen med politiet og leder av Politiets sikkerhetstjeneste (PST), Benedicte Bj\xc3\xb8rnland. PST hadde mottatt informasjon om at islamister og jihadister med tilknytning til en gruppe i Syria, planla en terroraksjon mot Norge. Minst fire menn med tilknytning til organisasjonen Den islamske staten Irak og Levanten (ISIL), som hadde deltatt i kamphandlinger p\xc3\xa5 bakken i Syria, hadde planlagt \xc3\xa5 ta seg inn i et privat hjem, drepe en tilfeldig familie, filme ugjerningen og legge videoen ut p\xc3\xa5 internett._NEWLINE_En lignende metode ble brukt 1. mars 2014, da \xc3\xa5tte terrorister drepte 27 og skadet 109 p\xc3\xa5 togstasjonen i Kunming i provinsen Yunnan, s\xc3\xb8rvest i Kina. Den 18. september 2014 skal et lignende terrorangrep ha blitt forhindret i Australia; der slo tungt bev\xc3\xa6pnet politi til mot 25 private adresser i Sydney og Brisbane. Ogs\xc3\xa5 denne trusselen var knyttet til ISIL; et medlem av organisasjonen ble d\xc3\xb8mt for \xc3\xa5 ha planlagt \xc2\xabdemonstrative drap\xc2\xbb, deriblant en offentlig halshugging. Leder av Stortingets 22. juli-komit\xc3\xa9, Knut Arild Hareide (KrF), dro paralleller mellom ISIL og bestialiteten i nazismens tenkning. Om lag 20 norske islamister \xe2\x80\x93 asyls\xc3\xb8kere og personer uten lovlig opphold, ble p\xc3\xa5grepet, utvist og umiddelbart sendt ut av Norge._NEWLINE_Den  18. juli ble PST og Etterretningstjenesten (Felles kontraterrorsenter) varslet om en potensiell trussel av to samarbeidende utenlandske tjenester, og regjeringen ble orientert 22. juli. Regjeringens sikkerhetsr\xc3\xa5d varslet offentligheten om forholdet den 23. juli. Det ble sl\xc3\xa5tt riksalarm, og beredskapen ble satt til h\xc3\xb8yeste niv\xc3\xa5 over hele landet. Den 31. juli varslet Justis- og beredskapsdepartementet, PST og Politidirektoratet at fareniv\xc3\xa5et var redusert, og beredskapstiltakene ble avviklet.\n_START_SECTION_\nTiltak mot islamisme\n_START_PARAGRAPH_\nDe 19. oktober 2014 hevdet PST at minst 60 norske borgere har reist til Syria og Irak de siste \xc3\xa5rene, for \xc3\xa5 kjempe for ISIL, enten som krigere eller for \xc3\xa5 yte indirekte hjelp. 10 av disse er drept, mens omkring 20 er kommet hjem til Norge. Den 5. august 2014 ble opplysningene bekreftet av leder for Etterretningstjenesten, generall\xc3\xb8ytnant Kjell Grandhagen. Den 2. desember oppgraderte PST antallet fremmedkrigere til mellom 100 og 140, hvorav 12 er drept og omkring 20 er kommet tilbake til Norge._NEWLINE_Den 10. juni 2014 \xc3\xa5pnet regjeringen for \xc3\xa5 straffe dem som deltar i krigen i Syria; samme dag ble det lagt frem en handlingsplan p\xc3\xa5 30 punkter for \xc3\xa5 oppdage og hindre islamistisk radikalisering blant ungdom.\n_START_SECTION_\nBruk av terrorparagrafen\n_START_PARAGRAPH_\nDen 27. mai 2014 ble tre personer p\xc3\xa5grepet i Norge av PST, mistenkt for \xc3\xa5 tilh\xc3\xb8re ISIL. De tre, med bakgrunn fra henholdsvis Somalia og det tidligere Jugoslavia, ble siktet p\xc3\xa5 grunnlag av skjellig grunn til mistanke om overtredelse av straffelovens \xc2\xa7 147d, om deltagelse i \xe2\x80\x94 eller ytelse av st\xc3\xb8tte til - en terrororganisasjon._NEWLINE_Den 29. juni 2014 fikk den chilensk-norske islamisten Bastian Alexis Vasquez fra Skien frosset bankkontoen i henhold til straffeprosessloven \xc2\xa7202d, og ble siktet etter paragrafen. I en video stod han fram som ISIL-soldat i Irak, og fortalte om sin deltagelse i angrep blant annet p\xc3\xa5 en irakiske politistasjon.  I 2012 la han ut en hatvideo mot det norske kongehuset og statsminister Jens Stoltenberg._NEWLINE_Den 5. september var 15 norske Syria-krigere siktet etter \xc2\xabterrorparagrafen\xc2\xbb eller straffeloven \xc2\xa7147a._NEWLINE_Den 16. og 17. oktober 2014 fikk Abu Aluevitsj Edelbijev og Abdul Hakim Sanchez Hammer \xe2\x80\x93 begge fra Fredrikstad, frosset bankkontoene. Begge hadde v\xc3\xa6rt i Syria i over et \xc3\xa5r, hadde st\xc3\xb8ttet ISIL p\xc3\xa5 sosiale media, og ble siktet etter samme paragraf.\n_START_SECTION_\nTrusselvurderingen i november 2014\n_START_PARAGRAPH_\nDen 5. november 2014 oppdaterte PST sin trusselvurdering. Bakgrunnen var en tale av ISILs talsmann Abu Muhammad al-Adnani fra 8. juli 2012 som ble gjort offentlig 21. september 2014, samt terrorangrepet mot parlamentsbygningen i Ottawa, Canada, som ble utf\xc3\xb8rt 22. oktober 2014 av en soloterrorist. PST ans\xc3\xa5 det som sannsynlig at ISIL ville fors\xc3\xb8ke \xc3\xa5 utf\xc3\xb8re et terrorangrep p\xc3\xa5 Norge innen 12 m\xc3\xa5neder. M\xc3\xa5let denne gangen var milit\xc3\xa6rt personell, ansatte i politiet og sentrale norske politiske beslutningstakere._NEWLINE_Politiets ledelse oppfordret ansatte til ikke \xc3\xa5 bruke uniform mer enn strengt n\xc3\xb8dvendig; deriblant ble uniformsbegrensning vurdert av landets politijurister. Den 21. november ba politidirekt\xc3\xb8r Odd Reidar Humleg\xc3\xa5rd om samtykke fra Justis- og beredskapsdepartementet om \xc3\xa5 bev\xc3\xa6pne norsk politi inntil videre; samme dag godkjente Anders Anundsen midlertidig bev\xc3\xa6pning i inntil fire uker. Bev\xc3\xa6pningen tr\xc3\xa5dte i kraft 25. november 2014 kl 8; den 17. desember 2014 ble den forlenget til 15. februar 2015, den 13. februar ble den forlenget til 19. april 2015, den 9. april ble den forlenget til den 7. juni 2015, og den 29. juli ble den forlenget til 20. august 2015._NEWLINE_Politidirektoratet \xc3\xb8nsket ikke en generell bev\xc3\xa6pning; det \xc3\xb8nsket heller ikke landets politimestere. Den 18. august 2014 la regjeringen ut p\xc3\xa5 h\xc3\xb8ring en ny v\xc3\xa5peninstruks som \xc3\xa5pnet for generell bev\xc3\xa6pning av politiet. Den 20. november varslet Venstre et representantforslag om \xc3\xa5 ikke \xc3\xa5pne for generell bev\xc3\xa6pning. Den 8. desember 2014 ble det klart at Arbeiderpartiet st\xc3\xb8ttet Venstre, og at generell bev\xc3\xa6pning dermed manglet flertall p\xc3\xa5 Stortinget. I justiskomiteens innstilling til Stortinget trakk regjeringspartiene den 5. mai 2015 tilbake forslaget._NEWLINE_Uniformsbegrensninger ble ogs\xc3\xa5 vurdert av Forsvaret, og vernepliktige soldater ble fritatt fra plikten \xc3\xa5 b\xc3\xa6re uniform p\xc3\xa5 reiser. Statsminister Erna Solberg varslet sikkerhetstiltak mot bygninger tilknyttet politi og forsvar, s\xc3\xa5vel som symbolbygg knyttet til politiske beslutninger; for Stortingets del ble det iverksatt flere hundre tiltak mot 24 ulike trusselscenarioer._NEWLINE_Leder av Stortingets justiskomit\xc3\xa9 2013\xe2\x80\x932017, Hadia Tajik (Ap), uttalte at hun forutsatte at regjeringen satte i verk n\xc3\xb8dvendige tiltak for \xc3\xa5 hindre et terrorangrep p\xc3\xa5 norsk jord. B\xc3\xa5de Solberg og Tajik presiserte at ISIL ikke skal diktere norsk sikkerhetspolitikk. Den 30. oktober 2014 besluttet regjeringen at Norge skal bidra milit\xc3\xa6rt til den internasjonale koalisjonen mot ISIL i Irak, med 120 soldater til kapasitetsbygging av irakiske sikkerhetsstyrker.'